Document ID: 32012D0630

A BIZOTTSÁG VÉGREHAJTÁSI HATÁROZATA
(2012. október 5.)
Kanada jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről
(EGT-vonatkozású szöveg)
(2012/630/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 5. cikke (6) bekezdésére,
mivel:
(1)
A Bizottság 2009. június 12-én megbízta az európai értékpapír-piaci szabályozók bizottságát - amelynek feladatait az európai felügyeleti hatóság (Európai Értékpapír-piaci Hatóság) létrehozásáról szóló, 2010. november 24-i 1095/2010/EU európai parlamenti és tanácsi rendelettel (2) összhangban a 2011. január 1-jén létrehozott Európai Értékpapír-piaci Hatóság (EÉPH) vette át -, hogy adjon véleményt Kanada hitelminősítő intézetekkel kapcsolatos jogi és felügyeleti keretrendszerének technikai értékelését illetően.
(2)
Az EÉPH 2012. április 18-i véleményében arra tett javaslatot, hogy a hitelminősítő intézetekkel kapcsolatos kanadai jogi és felügyeleti keretrendszer minősüljön egyenértékűnek a hitelminősítő intézetekre vonatkozó uniós keretszabályozással.
(3)
Az 1060/2009/EK rendelet 5. cikke (6) bekezdése második albekezdésének megfelelően ahhoz, hogy egy harmadik ország jogi és felügyeleti keretrendszere az 1060/2009/EK rendelettel egyenértékűnek minősüljön, három feltételnek kell teljesülnie.
(4)
Az első feltétel szerint a hitelminősítő intézeteknek a harmadik országban engedélyezési vagy nyilvántartásba-vételi eljárás tárgyát kell képezniük és folyamatosan hatékony felügyelet és végrehajtás alatt kell működniük. Kanada átfogó és kötelező erejű keretrendszerrel rendelkezik a hitelminősítő intézeteket és a hitelminősítések felhasználását illetően. A kijelölt minősítési szervezetekre (Designated Rating Organizations - DRO) vonatkozó 25-101. sz. nemzeti jogi aktus 2012. január 27-én került bevezetésre és 2012. április 20. óta hatályos. A keretrendszer előírja a hitelminősítő intézetek nyilvántartásba vételét a kanadai értékpapír-kezelők (Canadian Securities Administrators - CSA) által, és a hitelminősítő intézetek CSA általi folyamatos felügyeletéről rendelkezik. Felügyeleti feladatainak ellátásához a CSA széles körű és átfogó hatáskörrel rendelkezik. A CSA jogosult hozzáférést kérni a hitelminősítő intézetek elszámolási okmányaihoz, nyilvántartásaihoz és dokumentumaihoz, valamint más lényeges információkhoz (köztük telefonbeszélgetésekről készült felvételek és adatforgalom). Emellett a CSA jogosult helyszíni ellenőrzések elvégzésére, valamint az elszámolási okmányok, nyilvántartások áttanulmányozására és vizsgálatára. Továbbá az értékpapírokra vonatkozó szabályozás megszegése esetén rendelkezésére álló eszközök révén a CSA eljárást indíthat a hitelminősítő intézet ellen, amennyiben az nem tesz eleget a 25-101. sz. nemzeti jogi aktusból eredő kötelezettségeinek. A CSA egyéb hatáskörei mellett végzést hozhat az adott DRO kijelölt státusának visszavonására, 1 000 000 CAD-ig terjedő bírságot vethet ki minden egyes jogsértésért, és előírhatja a DRO számára bármely múltbeli jogsértés helyrehozását. A CSA 2012. április 30-ig DRO-ként nyilvántartásba vett minden kanadai székhelyű hitelminősítő intézetet, amelyek azóta a CSA folyamatos felügyelete alatt állnak. A CSA-n belül vezető felügyeleti szerepet ellátó ontariói értékpapír-bizottság szándékai szerint legalább kétévente helyszíni ellenőrzéseket fog végezni. Az EÉPH és a CSA között létrejött együttműködési megállapodás rendelkezéseket fogalmaz meg a határokon átnyúló tevékenységet folytató hitelminősítő intézetekkel szemben hozott végrehajtási és felügyeleti intézkedésekkel kapcsolatos információcseréről.
(5)
A második feltétel értelmében a harmadik országok hitelminősítő intézeteire az 1060/2009/EK rendelet 6-12. cikkében és I. mellékletében meghatározott, jogilag kötelező erejű kötelezettségekkel egyenértékű szabályozásnak kell vonatkoznia. A kanadai jogi és felügyeleti keretrendszer megfelel az 1060/2009/EK rendelet célkitűzéseinek az összeférhetetlenségek kezelését, a hitelminősítő intézetekre vonatkozó szervezeti eljárásokat, a minősítés színvonalát és módszereit, a hitelminősítések közzétételét és a hitelminősítési tevékenységre vonatkozó általános és rendszeres beszámolók készítését illetően. Következésképpen a kanadai keretrendszer egyenértékű védelmet nyújt a tisztesség, az átláthatóság, a hitelminősítő intézetek jó kormányzása és a megbízható hitelminősítési tevékenység terén.
(6)
A harmadik feltétel szerint a harmadik országok szabályozási rendszerének meg kell akadályoznia, hogy az adott ország felügyeleti hatóságai és egyéb közjogi testületei befolyásolhassák a hitelminősítések tartalmát és módszereit. E tekintetben a 25-101. sz. nemzeti jogi aktus A. függelékének B. szakasza olyan bizottság létrehozását írja elő a hitelminősítő intézetek számára, amely a kibocsátások szigorú és hivatalos eljárásának végrehajtásáért, valamint az intézetek módszereinek, modelljeinek és főbb minősítési feltevéseinek a felülvizsgálatáért felel. Ezt az eljárást, illetőleg a hitelminősítések tartalmát és módszereit sem a CSA, sem más közjogi testület nem befolyásolhatja.
(7)
A vizsgált szempontok ismeretében megállapítható, hogy a hitelminősítő intézetekkel kapcsolatos kanadai jogi és felügyeleti keretrendszer teljesíti az 1060/2009/EK rendelet 5. cikke (6) bekezdése második albekezdésében meghatározott feltételeket. Ezért a hitelminősítő intézetekkel kapcsolatos kanadai jogi és felügyeleti keretrendszert az 1060/2009/EK rendeletben meghatározott jogi és felügyeleti keretrendszerrel egyenértékűnek kell tekinteni. A Bizottság az EÉPH-val együttműködésben továbbra is nyomon követi a hitelminősítő intézetekkel kapcsolatos kanadai jogi és felügyeleti keretrendszer alakulását, valamint az e határozat meghozatalának alapját képező feltételek teljesülését.
(8)
Az e határozatban előírt intézkedések összhangban vannak az Európai Értékpapír-bizottság véleményével,
ELFOGADTA EZT A HATÁROZATOT:
1. cikk
Az 1060/2009/EK rendelet 5. cikke alkalmazásában a hitelminősítő intézetekkel kapcsolatos kanadai jogi és felügyeleti keretrendszer az 1060/2009/EK rendeletben meghatározott követelményekkel egyenértékűnek tekintendő.
2. cikk
Ez a határozat az Európai Unió Hivatalos Lapjában való kihirdetését követő huszadik napon lép hatályba.
Kelt Brüsszelben, 2012. október 5-én.

Labels: 10
2
4
18